**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Ивелина Василева – министър на околната среда и водите**

**Относно**: *Проект на Постановление на Министерския съвет за изменение и допълнение на Наредбата за ползването на повърхностните води, приета с ПМС № 200 от 13.07.2011 г. (обн., ДВ, бр. 56 от 22.07.2011 г.).*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на вниманието Ви проект на Постановление на Министерския съвет за изменение и допълнение на Наредбата за ползването на повърхностните води, приета с ПМС № 200 от 13.07.2011 г. (обн., ДВ, бр. 56 от 22.07.2011 г.).

Наредбата е издадена на основание чл. 135, ал.1, т.1а от Закона за водите (ЗВ). Настоящият проект на ПМС за изменение и допълнение на наредбата е изготвен на основание § 62, ал. 2 от ПЗР на ЗИД на ЗВ (обн, ДВ, бр. 58 от 2015 г.).

С проекта на ПМС се изпълняват изискванията на чл. 140, ал. 7 от Закона за водите, като се определят условията и редът за издаване на разрешителни за ползване на воден обект за изземване на наносни отложения от реките с цел поддържане на проводимостта им, като част от постоянната защита от вредното въздействие на водите. Предвид специфичния характер на тези разрешителни, налагащ специален ред за издаването им, в проекта на ПМС е уреден и редът за тяхното продължаване и прекратяване, в това число и възможността за отнемане на разрешителните при неизпълнение на условията им.

С приетия през 2015 г. ЗИД на ЗВ (обн. ДВ, бр. 58 от 2015 .) се преустанови нормативно възможността за издаване на разрешителни за изземване на наносни отложения от реките (с изключение на река Дунав), освен в случаите по чл. 140, ал. 6 от ЗВ, когато при ежегодния оглед, който се извършва от междуведомствени комисии, назначени със заповед на кметовете на общини – в урбанизирани територии и от областните управители – извън урбанизирани територии, се установи, че за поддържането проводимостта на речното легло е необходимо и изземване на наносни отложения. Тогава по реда на Закона за обществените поръчки се възлага изработването на технически проект за изземването, а директорът на съответната басейнова дирекция издава разрешително, в което се посочват условия и изисквания за осъществяване на дейността, съобразно нормативните изисквания и за осигуряване на защита на водния обект, чието изпълнение подлежи на контрол. В проекта на ПМС за изменение и допълнение на настоящата наредба е предвидено тези разрешителни да са със срок на действие равен на срока за изпълнение на договора по чл. 140, ал. 6 от ЗВ, сключен между областния управител и избрания изпълнител. Предвижда се намаляване на изискванията към съдържанието на проекта за изземването, който може да включва премахване на образувани острови до ниво осигуряващо нормална проводимост на реката и без да се допуска нарушаване на хидроморфологията й.

С проекта на ПМС са уредени и изискванията, отнасящи се до ползването на р. Дунав с цел изземване на наносни отложения, както и установяване на възможните методи за отчитане и определяне на количеството на иззетия материал.

В сега действащата Наредба за ползването на повърхностните води, на лицата, които изземват наносни отложения от река Дунав с плавателни средства са вменени задължения за извършване на ежегодни измервания и изграждане на трайна геодезична мрежа в експлоатирания участък. Изграждането на такава мрежа не съответства със спецификата на процеса на изземване на наносните отложения по река Дунав. С настоящия проект на ПМС за изменение и допълнение на наредбата се предлага иззетите наносните отложения да се измерват като товар и обработката им да се подчини на действащите нормативни разпоредби за обработка на товари, превозвани по вода, която следва да се извършва само на посочените за тази цел пристанища.

Прилагането на утвърдени способи за събиране, обработка и изчисляване на товара ще доведе до повишаване ефективността на упражнявания контрол върху дейността по изземване на наносни отложения от река Дунав.

В проекта на ПМС е предвидено изменение и отмяна на текстове от наредбата, които не съответстват на сега действащата редакция на ЗВ или са подробно разписани в закона и не е необходимо да бъдат повторно възпроизвеждани в подзаконовия нормативен акт.

Също така, с цел изпълнение на изискванията на екологичното законодателство, както и на основание чл. 60, ал. 11 от ЗВ, с настоящият проект на ПМС в наредбата се въвежда изричното изискване във всички случаи в заявлението за издаване на разрешително за използване на повърхностните води да се посочва номер (като може да се приложи и копие) на действащ (влязъл в сила или подлежащ на предварително изпълнение, както и незагубил правно действие) административен акт, издаден по реда на глава шеста от Закона за опазване на околната среда и/или чл. 31 от Закона за биологичното разнообразие, за одобряване/съгласуване на инвестиционното предложение, за чието осъществяване се иска разрешаване на водовземането и/или ползването на водния обект.

Тъй като предложеният проект на ПМС няма да окаже пряко и/или косвено въздействие върху държавния бюджет, е изготвена финансова обосновка по Приложение 2.2 от УПМСНА - одобрена от министъра на финансите и приложена към настоящия доклад.

Проектът на ПМС за изменение и допълнение на Наредбата за ползването на повърхностните води не е свързан с изпълнение на актове на Европейския съюз, поради което не е приложена справка за съответствие с европейското право.

Проектът на ПМС и съпътстващата го документация са съгласувани по реда на чл. 32 от УСМСНА, като за постъпилите становища е изготвена справка - приложение към настоящия доклад.

В изпълнение на изискванията на чл. 26, ал. 2 от Закона за нормативните актове и чл. 85 от УПМСНА, проектът на ПМС и проектът на доклад са публикувани на интернет страницата на МОСВ и портала за обществени консултации на МС. Получените становища са отразени съгласно приложената справка.

Предвид всичко гореизложено,

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 8, ал. 2 от Устройствения правилник на Министерския съвет и на неговата администрация, предлагам Министерския съвет да разгледа и приеме предложения проект на *Постановление на Министерския съвет за изменение и допълнение на Наредбата за ползването на повърхностните води (приета с ПМС № 200 от 13.07.2011 г., обн., ДВ, бр. 56 от 22.07.2011 г.).*

**Приложение:**

1. Проект на ПМС за изменение и допълнение на Наредбата за ползването на повърхностните води;
2. Финансова обосновка, одобрена от министъра на финансите;
3. Становища по проектната документация;
4. Справки за отразяване на постъпилите становища – при съгласуването по чл. 32 от УПМСНА и по чл. 26, ал. 2 от ЗНА;
5. Проект на съобщение за средствата за масово осведомяване.

**ИВЕЛИНА ВАСИЛЕВА**

*Министър на околната среда и водите*